Brian Mikkelsen (KF), 2000-10-10:
Det fremsatte forslag ser jo umiddelbart ganske tilgængeligt og tilforladeligt ud.
Der er tale om en afgift, som skal skabe incitament til at fremskynde udskiftningen af ældre og miljømæssigt forældede lastbiler med nyere og mere miljøvenlige biler, og det er jo sådan set fornuftigt nok.
Der er uden tvivl behov for øget fokus på miljøet på det her område, men sagen er jo den, at persontrafikken og lastbilerne har taget deres del af de miljømæssige afgifter, nu vil man så have, at varetransporten skal stå for skud. Intentionen om, at vi skal have en foryngelse af vognparken, er jo også rimelig nok.
Jeg kunne nævne syv-otte gode forslag til, hvordan man kunne fremskynde en foryngelse af vognparken, som jeg ved at ministeren bestemt ikke vil synes om, men hvor man i hvert fald vil sikre sig, at der kom bedre og mere sikre, mere miljømæssigt forsvarlige biler på vejene, hvis man f.eks. satte afgiftsstrukturen ned, så der var incitament til at købe de bedre og nyere biler.
Men det er så en anden historie.
Vi kan heller ikke lukke øjnene for, at de danske vognmænd står i en vanskelig økonomisk tid, både som følge af de forhøjede oliepriser og også som følge af den situation, vi har i landet i øjeblikket.
Og det er en krise, som for øvrigt i mange andre lande jo har medført blokader, har medført strejker, og det er elementer, som vi heldigvis været forskånet for, fordi man fra vognmændenes side har sagt, at man vil prøve at opnå resultater ved forhandling.
Vi oplevede, at vognmændene kørte samlet til Christiansborg, snakkede med skatteministeren og fortalte, at konsekvenserne af de høje priser er ødelæggende for erhvervet.
Vognmændene tryglede nærmest skatteministeren om at sænke disse tårnhøje afgifter, der er på olie, således at erhvervet ikke skal mødes af fyringer og virksomhedslukninger.
Og der må man jo sige, at lige netop i sådan en situation er svaret på de henvendelser og den situation, vi har inden for branchen, jo ikke øgede afgifter.
Det vil tværtimod være som at kaste en våd klud i ansigtet på vognmændene, der pukler og slider, har lange arbejdsdage og ikke tjener særlig mange penge.
Hvis vi på indeværende tidspunkt skal tale om miljømæssige afgifter for vognmændene, så skal det være udgiftsneutrale afgifter og ikke forhøjelser, som indeværende forslag lægger op til. Vi kan ikke forstå, at hver eneste gang, den nuværende socialdemokratiske skatteminister laver et forslag, er der altid et godt dækningsbidrag til staten. Det vil vi for øvrigt sørge for bliver ændret, når vi forhåbentlig snart kommer i regering.
Så vil der sidde en borgerlig skatteminister, så vil det være den omvendte verden, og så skal embedsmændene lege med nogle andre tal.
Det kan ikke være sådan, at hver eneste gang, vi får forslag fra Skatteministeriet, så skal der være øgede indtægter til statskassen.
Her er der jo et nettoprovenu til statskassen.
Og hvem kommer til at betale det nettoprovenu?
Det vil være vognmandserhvervet, som så kommer til at sidde med nogle yderligere belastninger.
Intentionen er vi dog enige i: at vi skal have en foryngelse af vognparken, at der skal være et ryk, så vi beskatter de tungere, ældre biler noget mere.
Men det må være muligt at lave en afgiftsstruktur, som ikke i sidste ende koster vognmandserhvervet flere penge.